**Тек1уэныгъэм и махуэ**

Майм и 9-р Тек1уэныгъэм и махуэщ. Ар ди къэралым ис ц1ыху псомк1и махуэ лъап1эщ. Хамэ къэрал куэдми щагъэлъап1э а махуэшхуэр.

Советскэ Союзыр зи инагъым иса дэтхэнэ ц1ыхум и дежк1и Хэку зауэшхуэр хьэлъэ дыдэу щытащ. А Тек1уэныгъэм епхащ лъэпкъхэм я л1ыхъужьыгъэр, л1ыгъэр, зэкъуэтыныгъэр. Хэку зауэшхуэм щы1а сэлэтхэр зэкъуэш ищ1ащ зауэ угъурсызым, миллион бжыгъэк1э ц1ыхухэр зыхэк1уэда зауэ гуащ1эм.

Тхыдэм зэик1 апхуэдэ зауэ щы1ауэ ищ1эжыркъым. Илъэсипл1ым нэск1э ек1уэк1а зауэм ди сэлэтхэр пэщ1этащ езыхэм нэхърэ куэдк1э нэхъыбэхэм, куэдк1э нэхъыф1у зэщ1эузэда армэм. Нэхъапэк1э Советскэ Армэр зэик1 пэщ1этатэкъым апхуэдэ бийм – ц1ык1уи ини зэтезук1эм, дахагъэ псори зыгъэк1уэдым.

Илъэсищым щ1игъук1э ди сэлэтхэр Берлин хуэк1уэ гъуэгуанэм тетащ. А зэманым къриубыдэу мин бжыгъэк1э ек1уэк1а зауэхэм ц1ыху куэд хэк1уэдащ. Ауэ ди къэралым зитакъым, адрей къэралхэм хуэдэу. Бийр ик1уэтын щ1идза нэужь, советскэ народым игу нэхъ къызэрыгъуэтыжащ. Псори – л1ыжьхэри, фызыжьхэри, ц1ыхубзхэри, сабийхэри – зытелажьэр фронтырт. Фронтым щы1э ди зауэл1хэм игъащ1эм къэмыхъуа л1ыгъэр къызыкъуахырт.

Бийр ик1уэтырт, ауэ зыкъитыртэкъым. Ик1уэтыж нэмыцэхэм къалэхэмрэ къуажэхэмрэ ягъэсырт, ц1ыхухэр зэтраук1эрт. Советскэ Армэм дэ1эпыкъуэгъушхуэ хуэхъуащ дзэм зыгуэр щхьэк1э ирамыджауэ, е зи ныбжь хэк1уэтауэ, е зи ныбжь нэмыса щ1алэхэу, ц1ыхубзхэу къэнахэр. Ахэм партизан отрядхэр къызэрагъэпэщауэ щытахэщ дэнэ щ1ып1эк1и. Фронтым 1ут зауэл1хэм нэхърэ нэмыцэхэр куэдк1э нэхъ щышынэхэрт партизанхэм. Ахэр дэнэк1и къыщыкъуэк1хэрт, къыщыщ1идзхэрт. Фашистхэм къахуэщ1эртэкъым партизанхэм зыздагъэпщк1ухэр, абыхэм я мурадхэр.

Дауэ мыхъуами, зауэр иухащ майм и 9-м 1945 гъэм ди тек1уэныгъэк1э. Абы хэк1уэдахэр дэ зэик1 тщыгъупщэ хъунукъым.

Зауэ зэманым е абы и ужь илъэсхэм Советскэ Союзым и Л1ыхъужь ц1э лъап1эр ф1ащауэ щытащ ди хэкушхуэм иса лъэпкъ зэхуэмыдэхэм къахэк1а ц1ыху куэдым. Лъэпкъхэр 100-м нос. Советскэ Союзым и Л1ыхъужь хъуахэщ урысхэу 7998, украинхэу 2021, белорусхэу 299, тэтэрхэу 161, еврейхэу 107, къэзахъхэу 96, грузинхэу 90, армянхэу 89, узбекхэу 67, мордвинхэу 63, чувашхэу 45, азербайджанхэу 43, башкирхэу 38, осетинхэу 31, тыркухэу 16, литовецхэу 15, таджикхэу 15, къыргъызхэу 12, латышхэу 12, къэбэрдейхэу 8, къалмыкъхэу 8, адыгейхэу 6, абхъазхэу 4, молдованину 2, якуту 2, нэгъуэщ1хэри.

Псалъэщ1эхэм къеджэ. Ахэр зэгъащ1э.

угъурсыз – злополучная

пэщ1этащ – противостояли

нэхъыф1у зэщ1эузэда – вооруженная лучше

зэтезук1эм – убивающий

зыгъэк1уэдым – истребляющий, уничтожающий

игу нэхъ къызэрыгъуэтыжащ – воспрял духом

игъащ1эм къэмыхъуа л1ыгъэр къызыкъуахырт – показывали доселе неизвестный героизм

ик1уэтырт – отступал

зыкъитыртэкъым – не сдавался

зыгуэр щхьэк1э ирамыджауэ – не призванные по какой-л. причине (в армию)

къыщыкъуэк1хэрт, къыщыщ1идзхэрт – появлялись, возникали

дауэ мыхъуами – как бы там не случилось